Winthrop (Washington)

Winthrop az Amerikai Egyesült Államok északnyugati részén, Washington állam Okanogan megyéjében elhelyezkedő város. A 2010. évi népszámlálási adatok alapján 394 lakosa van. Történet A térség első lakói a Methow, Twisp és Chewuch folyók partján vadászó és gyűjtögető indiánok voltak. Fehér bőrű szőrmekereskedők először a tizenkilencedik században látogattak ide. 1868-ban a Slate-pataknál aranyat találtak; az első fehér telepesek (James Ramsey, Ben Pearrygin és Guy Waring) 1883-ban ezért érkeztek ide. Waring 1891-ben családjával a Chewuch és Methow folyók találkozásánál telepedett le; otthonukban ma a Shafer Múzeum működik. Habár Waringet ismerik el a település alapítójaként, a helység névadója Theodore Winthrop író. Winthrop 1893-ban leégett, azonban az 1891-ben emelt Duck Brand szalon fennmaradt; épületében ma a városháza található. A Winthrop folyó északi ágán átívelő hidat az 1894-es árvíz elmosta; a műtárgyat Tom Hart ezredes egy évvel később a Slate-patakon építtette újjá. Winthropban ekkor egy fűrésztelep és több tejüzem működött; valamint a marhatenyésztés mellett a közeli bányákat látták el. 1915-ben néhány, a Slate-patak mentén működő bánya kivételével minden kitermelő létesítmény megszűnt. Winthrop 1924. március 12-én kapott városi rangot. A Washington State Route 20 1972-es elkészültekor a helyiek számoltak a turizmus növekedésével, ezért a város vadnyugati tematikájú átalakítása mellett döntöttek. 2012-ben a National Motorists Association az ötvenezer főnél kevesebb lakosú települések közül Winthropot a „sebességcsapdák” tekintetében a második legrosszabbnak választotta. Éghajlat A város éghajlata meleg nyári kontinentális (a Köppen-skála szerint Dfb). Népesség A 2010-es népszámláláskor a városnak 394 lakója, 205 háztartása és 109 családja volt. A népsűrűség 162,8 fő/km2. A lakóegységek száma 300, sűrűségük 124 db/km2. A lakosok 97,5%-a fehér, 0,5%-a afroamerikai, 0,8%-a egyéb, 1%-a pedig kettő vagy több etnikumú. A spanyol vagy latino származásúak aránya 4,3% (3,6% mexikói, 0,8% egyéb spanyol vagy latino származású.) A háztartások 21%-ában élt 18 évnél fiatalabb. 40% házas, 9,8% egyedülálló nő, 3,4% egyedülálló férfi, 46,8% pedig nem család. 43,4% egyedül élt; 16,6%-uk 65 éves vagy idősebb. Egy háztartásban átlagosan 1,92 személy élt; a családok átlagmérete 2,59 fő. A medián életkor 47,9 év volt. A város lakóinak 17,8%-a 18 évesnél fiatalabb, 6,1% 18 és 24 év közötti, 21,8%-uk 25 és 44 év közötti, 35,4%-uk 45 és 64 év közötti, 19%-uk pedig 65 éves vagy idősebb. A lakosok 49%-a férfi, 51%-a pedig nő. Látnivalók és sport A vadnyugati tematikájú újjáépítéshez az ötletet a Solvang által inspirált Leavenworth városa adta. Winthropban található Washington állam legrégebbi szalonja. Winthrop környékén kettőszáz kilométernyi sífutásra alkalmas terület van, emellett népszerű a sziklamászás, a hegymászás, a kerékpározás, a vadvízi evezés, a lovaglás, a vadászat, a horgászat, a golf és a városnézés is. A régióban rendezik meg a Winthrop Rhythm and Blues Festivalt, valamint a Methow Valley Chamber Music Festivalt is. Jegyzetek Fordítás Ez a szócikk részben vagy egészben a Winthrop, Washington című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Laura Arksey (2008. november 11.). "Winthrop – Thumbnail History" (angol nyelven). HistoryLink.org. Hozzáférés: 2020. március 7. További információk Hivatalos honlap (angolul) Winthropi Kereskedelmi és Iparkamara (angolul)